Razmjeri istraživačkog rada o AIDS-u neusporedivi su s bilo kojom ranijom zaraznom bolešću
Samo u 2006. godini, SAD su za sve aspekte vezane uz AIDS, odnosno zarazu HIV-om  - dakle, istraživanja, lijekovi, preventivni programi
U dvadesetpet godina od dijagnosticiranja AIDS-a kao nove bolesti, više od 65 milijuna ljudi je nje oboljelo ili je zaraženo virusom humane imunodeficijencije, 25 milijuna od njih je već umrlo. Trenutno s virusom – ili aktivnom bolešću – živi 38 milijuna i 300 tisuća ljudi, gotovo tri milijuna svake godine umire, a više od 4 milijuna ljudi godišnje se zarazi virusom HIV ili oboli od AIDS-a. Te je brojke, uoči 16. svjetske konferencije o AIDS-u, slijedeći mjesec, u Torontu, u briefingu za Glas Amerike, iznio dr. Anthony Fauci, direktor Nacionalnog centra za zarazne bolesti. Prije četvrt stoljeća, dr. Anthony Fauci je u američkom Nacionalnom institutu za zdravlje istraživao mehanizme imunološkog odgovora ljudskog organizma na virusne zaraze. Kao takav, među prvima je saznao za neobjašnjive slučajeve obolijevanja i umiranja homoseksualaca od bolesti koje nikad ranije nisu rezultirale tako lošim ishodima – upale pluća izazvane parazitom Pneumocystis carine, odnosnog rijetkog tipa raka kože, Kaposijevog sarkoma. Neučinkovitost imunološkog sustava odmah je upadala u oči, a nije trebalo dugo da se otkrije da virus i napada upravo taj sustav i svoje žrtve učini nesposobnima da se obrane od drugih bolesti. I danas, upravo taj aspekt AIDS-a, odnosno zaraze HIV-om, dominira istraživanjima cjepiva. "Cjepivo protiv HIV-a je još uvijek problematično, jer postoje medicinske, znanstvene prepreke koje treba prevladati. Naime, jedna značajka te bolesti se manje spominje, a upravo je ona najvažnija za cjepivo: od 65 milijuna zaraženih ljudi ne postoji niti jedan dokumentirani slučaj potpunog, spontanog izliječenja nakon što se jednom razvila bolest. To je potpuno različito od ijedne druge zarazne bolesti, poput velikih boginja, ospica, kozica, poliomijelitisa i drugih. Kod tih je bolesti velik morbiditet, velik mortalitet, ali, na koncu, većina ljudi potpuno ozdravi i nakon toga posjeduje imunitet koji ih štiti od ponovne zaraze i obolijevanja od te bolesti. U slučaju HIV-a, ljudski imunološki sustav nema odgovora, ne stvara se prirodni imunitet. Kako je nama uvijek bio uzor da cjepivo slijedi stvaranje prirodnog imuniteta, tako u slučaju AIDS-a nema uzora koji se može slijediti. Imunitet treba stvoriti i održati, a ne postoji uzor po kojemu bi ga se stvorilo, jer virus u prirodi ne ostavlja iza sebe imuniziranu populaciju". Epidemiološka slika AIDS-a u Sjedinjenim je Državama danas, demografski gledano, značajno drugačija nego osamdesetih, pa i devedesetih godina prošlog stoljeća, kaže dr. Fauci. Umjesto predominantno bjelačke, homoseksualne populacije, kakva je bila ranije, od 40 tisuća novih slučajeva, koliko ih se godišnje zabilježi u Americi, oko 50 posto su Amerikanci afričkog podrijetla, a ukupno više od dvije trećine slučajeva otpada na manjine, računajući i 18 posto Hispanika. Od novih slučajeva među ženama, u Sjedinjenim Državama, 65 posto su crnkinje. Razmjeri istraživačkog rada neusporedivi su s bilo kojom ranijom zaraznom bolešću, kaže dr. Fauci. "Sjedinjene Države vode ogromne znanstveno-istraživačke i javno-zdravstvene programe. Samo u 2006. godini, Sjedinjene Države su za sve aspekte vezane uz AIDS, odnosno zarazu HIV-om, - dakle, istraživanja, lijekovi, preventivni programi, i to u zemlji i u svijetu - utrošile 21 milijardu i 100 milijuna dolara. Od toga, 3 milijarde i 200 milijuna dolara otišlo je na međunarodne programe, uglavnom na inicijativu predsjednika Busha za borbu protiv AIDS-a u Africi i Središnjoj Americi, te na financiranje rada Globalne zaklade za borbu protiv AIDS-a, malarije i tuberkuloze. Ako se pogleda samo istraživačka komponenta AIDS-a, na tu bolest otpada oko 2 milijarde i 800 milijuna dolara, odnosno 11 posto ukupnog proračuna Nacionalnog instituta za zdravlje". Inicijativu predsjednika Busha za borbu protiv AIDS-a u Africi, - kojom će ukupno 15 milijardi dolara biti utrošeno na aktivno liječenje 2 milijuna ljudi, te prevenciju bolesti kod daljnjih 7 milijuna - dr. Fauci smatra zaslužnom za korjenitu promjenu u liječenju AIDS-a u zemljama u razvoju. Umjesto nekoliko stotina, odnosno tisuća ljudi koji su ranije bili liječeni antiretroviralnim lijekovima, sada je terapijom obuhvaćeno milijun i 100 tisuća oboljelih i zaraženih. Što se prevencije tiče, Anthony Fauci ukazuje na ključnu važnost promjene društvenih stavova u zemljama koje su najteže pogođene ovom pandemijom. Pozitivni primjeri dokazuju da takve mjere daju odlične rezultate kada je u njima angažirano čelništvo određene zemlje, kada se mjere osobne zaštite i promjene u ponašanju promiču na što transparentniji i javniji način.